Клеменс Брентано
Песен за родината

Превод от немски: Найден Вълчев, —

chitanka.info

Ветрец ме прегръща,

вълна ме люлей —

синът се завръща,

дом роден, здравей!

Небе — вис безбрежна,

земя — слънчев лес,

душата ми с нежност

изпълвате днес.

Тъй както се вие

лоза пълзешком,

о мисли, тъй вие

обвийте тоз дом!

Днес лъх се не сеща,

днес лист не играй —

днес всичко посреща

мен в родния край.

Звездици-светулки,

тук първи път аз

от моята люлка

посягах към вас.

Течи, отминавай,

прекрасен мой Рейн,

но мен не забравяй,

душата ми грей!

Как силно копнеех

по теб в тъжен час

и ето днес пея:

„При тебе съм аз…“

От лунния блясък

в нощта озарен,

ти с трепетна ласка

се спускаш към мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.